
Text rozhodnutia
Súd: Krajský súd Banská Bystrica Spisová značka: 15Co/171/2012 Identifikačné číslo súdneho spisu: 6909208770 Dátum vydania rozhodnutia: 15. 05. 2013 Meno a priezvisko sudcu, VSÚ: JUDr. Jaroslav Mikulaj ECLI: ECLI:SK:KSBB:2013:6909208770.2 ROZSUDOK V MENE SLOVENSKEJ REPUBLIKY Krajský súd v Banskej Bystrici, v senáte zloženom z predsedu JUDr. Jaroslava Mikulaja a sudcov JUDr. Oľgy Maľovej a Mgr. Jaroslava Galla, v právnej veci navrhovateliek 1/ Q.. J. B., rod. B., nar. XX. XX. XXXX, trvale bytom G. č. XXX, 2/ mal. J. B., nar. XX. XX. XXXX, 3/ mal. C. B., nar. XX. XX. XXXX a 4/ mal. C. B., nar. XX. XX. XXXX, navrhovateľky 2/ až 4/ trvale bytom G. č. XXX, všetky zast. zák. zást. matkou, navrhovateľkou 1/, navrhovateľky 1/ až 4/ zast. JUDr. Marianom Dzuroškom, advokátom so sídlom v Rimavskej Sobote, Hviezdoslavova č. 468/31, proti odporcom 1/ I. W., nar. XX. XX. XXXX, trvale bytom B. č. XX, zast. JUDr. Martinom Landlom, advokátom v Lučenci, Rázusova 47/4825 a 2/ Kooperativa poisťovňa, a. s., Vienna Insurance Group, Bratislava, Štefanovičova 4, IČO: 00 585 441 o zaplatenie 323 352,28 eur s príslušenstvom, na odvolanie navrhovateliek proti rozsudku Okresného súdu Rimavská Sobota zo dňa 13. 06. 2012, č. k. 8C/103/2009 - 156, takto r o z h o d o l : Rozsudok okresného súdu vo výrokoch, ktorým návrh navrhovateliek vo zvyšku zamietol, odporcovi 1/ uložil povinnosť zaplatiť navrhovateľkám náhradu trov konania vo výške 2.465,43 eur a odporcovi 1/ uložil zaplatiť na účet okresného súdu súdny poplatok vo výške 2.016,- eur za konanie o nemajetkovej ujme p o t v r d z u j e . Odporcovi 1/ a odporkyni 2/ náhradu trov odvolacieho konania nepriznáva. o d ô v o d n e n i e : Napadnutým rozsudkom okresný súd rozhodol tak, že odporcovi 1/ uložil povinnosť zaplatiť navrhovateľke v I. rade 20.000,- eur a navrhovateľkám v 1/, 3/ až 4/ rade po 15.000,- eur do troch dní odo dňa právoplatnosti rozsudku. Odporcom 1/ a 2/ uložil povinnosť spoločne a nerozdielne zaplatiť navrhovateľke v 1/ rade 1.148,53 eur s 2% úrokom z omeškania ročne, od 26. 07. 2009 až do zaplatenia do troch dní od právoplatnosti rozsudku. Vo zvyšku návrh navrhovateliek v 1/ až 4/ rade zamietol. Odporcovi 1/ uložil povinnosť titulom trov právneho zastúpenia navrhovateľkám v 1/ až 4/ rade 2.465,43 eur na účet právneho zástupcu JUDr. Mariána Drzurošku do troch dní od právoplatnosti rozsudku. Odporcovi 2/ náhradu trov konania voči navrhovateľkám nepriznal. Odporcovi 1/ uložil povinnosť zaplatiť na účet okresného súdu sumu 2.016,- eur titulom súdneho poplatku za konanie o nemajetkovej ujme v rovnakej lehote a odporcom 1/ a 2/ povinnosť zaplatiť na účet okresného súdu 88,50 eur titulom súdneho poplatku za konanie o náhrade škody v rovnakej lehote. V odôvodnení rozhodnutia uviedol, že navrhovateľky sa domáhali od odporcov zaplatenia sumy 19.475,20 eur s príslušenstvom titulom jednorázového vyrovnania podľa § 447b Občianskeho zákonníka, ušlého zisku v sume 49.529,60 eur s príslušenstvom podľa § 442 ods. 1 Občianskeho zákonníka, nemajetkovej ujmy podľa § 13 ods. 1, 3 Občianskeho zákonníka v sume 265.551,56 eur s príslušenstvom a náhrady škody spočívajúcej v trovách právneho zastúpenia, ktoré uhradila navrhovateľka v 1/ rade právnemu zástupcovi v trestnej veci proti odporcovi 1/ vedenej na Okresnom súde v Rimavskej Sobote pod sp. zn. 1T/18/2009 v sume 1.148,53 eur s 2% úrokom z omeškania ročne od 26. 07. 2009 až do zaplatenia. Tvrdili, že odporca 1/ dňa 21. 09. 2007 vo večerných hodinách pod vplyvom alkoholických nápojov viedol osobné motorové vozidlo neprimeranou rýchlosťou, keď pri prechádzaní miernej ľavotočivej zákruty na suchej zjazdnej vozovke prešiel s vozidlom do protismeru, následkom čoho došlo k čelnej zrážke s oprotiidúcim motorovým vozidlom, ktoré viedol manžel navrhovateľky v 1/ rade a otec navrhovateliek v 2/ až 4/ rade, pričom utrpel zranenia, ktorým namieste podľahol. Okresný súd v Rimavskej Sobote uznal odporcu 1/ vinným a odsúdil ho na trest odňatia slobody vo výmere 5 rokov nepodmienečne a uložil mu trest zákazu činnosti vodiča motorových vozidiel na dobu 6 rokov. Poukázal na to, že v trestnom konaní bol jednoznačne preukázaný protiprávny úkon odporcu 1/, príčinná súvislosť medzi úkonom a ujmou pre navrhovateľky, ako aj zavinenie odporcu. Osobné motorové vozidlo odporcu 1/ bolo povinne zmluvne poistené u odporkyne 2/. Navrhovateľky tvrdili, že vrámci náhrady škody sa odškodňuje aj nemajetková ujma pozostalým po obeti dopravnej nehody, za ktorú možno priznať náhradu - zadosťučinenie peňažnou formou podľa § 13 Občianskeho zákonníka, ktorú v širšom ponímaní treba považovať za škodu na zdraví podľa § 4 ods. 2 písm. a) zák. č. 381/2001 Z. z.. Preto náhrada nemajetkovej ujmy spadá do rozsahu povinného zmluvného poistenia zodpovednosti za škodu spôsobenú prevádzkou motorového vozidla podľa tohto zákona. Odporca 1/ nesúhlasil s výškou uplatneného nároku ani s tým, že by mali nárok na jednorázové vyrovnanie a neuznal ani nárok na ušlý zisk, lebo nie je zrejmé, že v prípade, ak by k dopravnej nehode nedošlo, boli by zmluvy uzavreté, zosnulým naplnené a realizované zo strany odberateľov. Nesúhlasil ani s výškou ušlého zisku, lebo prípadný zisk by predstavoval len rozdiel medzi príjmami a nákladmi zosnulého. Nárok na nárok nemajetkovej ujmy považoval za neprimeraný. Odporca 1/ počas výkonu trestu poberal invalidný dôchodok 200,- eur a počas konania bol podmienečne prepustený z výkonu trestu. Odporkyňa 2/ namietala pasívnu legitimáciu ohľadom všetkých nárokov. Okresný súd z vykonaného dokazovania mal za preukázané, že dňa 21. 09. 2007 došlo k dopravnej nehode, kedy odporca 1/ rýchlosťou v intervale od 124,21 km/h do 137,28 km/h prešiel s vozidlom do protismeru a narazil člene do vozidla, ktoré viedol I.. arch. P. B., ktorý pri nehode zomrel. Taktiež mal preukázané, že odporca 1/ bol odsúdený v konaní 1T/18/2009. Okresný súd mal za nepochybné, že odporca 1/ spáchal prečin usmrtenia, čím je daný základ návrhu navrhovateliek na náhradu nemajetkovej ujmy z dôvodu zásahu do života podľa § 13 Občianskeho zákonníka, § 19 ods. 2 Ústavy SR, § 11 Občianskeho zákonníka a § 15 Občianskeho zákonníka. Dospel k záveru, že poskytnutie len morálnej satisfakcie je nepostačujúce vzhľadom na najzávažnejší zásah do osobnostných práv. Mal preukázané, že manžel a otec detí bol jediným živiteľom rodiny, navrhovateľka v 1/ rade bola na materskej dovolenke a z predložených zmlúv o dielo a faktúr mal za preukázané, že finančná situácia rodiny bola veľmi dobrá. Prihliadol na to, že k úmrtiu došlo v mladom veku, prihliadol na okolnosti nehody, a to opilosť, vysoké prekročenie rýchlosti, z ktorých predpokladov vychádzal pri určení priznanej sumy. V prevyšujúcej časti návrh zamietol, pričom zaviazal na plnenie len odporcu 1/, nakoľko odporkyňa 2/ nie je vo veci pasívne legitimovaná, keď zdôraznil, že je potrebné odlišovať nárok podľa § 13 OZ od náhrady škody, pričom poukázal na znenie ustanovenia § 16 Občianskeho zákonníka. Zároveň zdôraznil, že podľa zák. č. 381/2001 Z. z. ustanovenie § 4 vymedzuje, aké nároky nahrádza poškodenému za poisteného poisťovateľ. Tieto nároky sú uvedené explicitne, pričom nárok na náhradu nemajetkovej ujmy nie je zahrnutý vo vymedzení poistných nárokov. Na podporu svojich záverov poukázal na závery uznesenia Ústavného súdu ČR sp. zn. III.ÚS 8/06 zo dňa 16. 03. 2006 , nález Ústavného súdu CR zo dňa 01. 03. 2000 sp. zn. II ÚS 517/99, rozsudok Najvyššieho súdu ČR sp. zn. 25Cdo/1409/2001 zo dňa 24. 04. 2003. Taktiež poukázal na uznesenie Najvyššieho súdu SR sp. zn. 4 Cdo/168/2009 zo dňa 20. 04. 2011. Pokiaľ ide o nárok vyplývajúci z trov trestného konania, poukázal na ust. § 4 ods. 2 písm. c) zák. č. 381/2001 a § 15, z ktorých vyplýva, že nárok na náhradu škody možno uplatniť priamo proti poisťovateľovi a daný nárok možno považovať za účelne vynaložené náklady spojené s právnym zastúpením pri uplatňovaní nárokov škody na zdraví a nákladov pri usmrtení. Pokiaľ išlo o uplatnený nárok podľa § 447b Občianskeho zákonníka titulom jednorázového vyrovnania, návrh zamietol s poukazom na § 90 Zákona o sociálnom poistení č. 461/2003 Z. z., keď navrhovateľky nemožno považovať podľa týchto ustanovení za poškodené, pretože zákon má za poškodeného osobu, ktorá bola výslovne účastníkom škodovej udalosti. Pokiaľ sa domáhali zaplatenia ušlého zisku podľa § 442 ods. 1 Občianskeho zákonníka, s poukazom na § 4 ods. 2 písm. d) a § 2 písm. g) zák. č. 381/2001 Z. z. návrh zamietol, keď dospel k záveru, že navrhovateľky nie sú v pozícii poškodených podľa týchto ustanovení, pretože poškodenými by bol ich t. č. ich nebohý manžel a otec, ktorý by disponoval aktívnou vecnou legitimáciou domáhať sa ušlého zisku, ak by nestratil právnu subjektivitu (§ 7 ods. 2 Občianskeho zákonníka). O trovách konania rozhodol podľa § 142 ods. 3 Občianskeho zákonníka a pokiaľ ide o zaplatenie súdneho poplatku, navrhovateľky boli oslobodené od zaplatenia, v konaní boli úspešné, preto za konanie o nemajetkovej ujme zaviazal odporcu 1/ a za konanie o náhrade škody odporcu 1/ a 2/ spoločne a nerozdielne. Proti rozsudku sa odvolali navrhovateľky v časti, ktorou bola vo zvyšku žaloba zamietnutá, v časti týkajúcej sa priznanej výšky trov právneho zastúpenia, ako aj v časti, v ktorej súd nezaviazal na povinnosť zaplatiť navrhovateľkám sumy 20.000,- eur a 3 x 15.000,- eur titulom nemajetkovej ujmy a nezaviazal na povinnosť zaplatiť trovy právneho zastúpenia spoločne a nerozdielne s odporcom 1/ aj odporkyňu 2/. Podľa ich názoru súd pochybil , pokiaľ neakceptoval návrh, aby zaplatenie nemajetkovej ujmy ako aj trov právneho zastúpenia bolo uložené hradiť odporcom 1/ a 2/ spoločne a nerozdielne. Poukázal na to, že na danú vec nemožno analogicky aplikovať osobitné ustanovenia upravujúce podmienky vzniku a predpoklady zodpovednosti za škodu, ani ust. § 441 Občianskeho zákonníka a analogické použitie ust. § 420 ods. 2, § 427 a nasl. Občianskeho zákonníka v danom prípade sa uplatní len pri určení osoby zodpovednej za zásah proti osobnosti fyzickej osoby vyvolaný osobitnou povahou prevádzky dopravných prostriedkov, avšak pri skúmaní predpokladu tejto zodpovednosti treba postupovať podľa § 13 Občianskeho zákonníka, lebo predmetom konania je náhrada nemajetkovej ujmy v peniazoch. Pasívna vecná legitimácia odporkyne 2/ vyplýva zo zák. č. 381/2001 Z. z. s prihliadnutím na účel tohto zákona zmysle povinného zmluvného poistenia. Tento zákon v ust. § 15 od 01. 01. 2002 zaviedol všeobecný priamy nárok poškodeného na náhradu škody proti poisťovateľovi zodpovednej osoby, preto v prípade škody spôsobenej prevádzkou motorového vozidla si poškodený môže vybrať, či nárok na náhradu škody uplatní voči škodcovi alebo voči poisťovateľovi alebo voči obidvom súčasne (solidárne). Vo vzťahu k poisťovni ide o špecifické právo poškodeného na výplatu plnenia za poisteného škodcu a to vo výške, v akej za škodu zodpovedá poistený škodca, pričom predpokladom vzniku povinnosti poisťovateľa plniť, je preukázanie zodpovednosti poisteného za škodu, ktorá poškodenému vznikla. Právny vzťah medzi navrhovateľkami a odporkyňou 2/ je založený osobitným zákonom č. 381/2001 Z. z. o povinnom zmluvnom poistení zodpovednosti za škodu spôsobenou prevádzkou motorového vozidla (§ 15). Z poistenia zodpovednosti má poistený právo, ak ku škodovej udalosti, pri ktorej táto škoda vznikla a za ktorú poistený zodpovedá, došlo v čase trvania poistenia zodpovednosti, aby poisťovateľ za neho poskytol poškodenému poistné plnenie v rozsahu podľa § 4 ods. 2 citovaného zákona a podľa prísnych podmienok, okrem iného náhradu škody na zdraví a nákladoch pri usmrtení. Podľa jeho názoru súčasťou náhrady škody (ujmy) spôsobenej na zdraví sú nielen ujmy majetkovej povahy, ale aj nemajetkovej ujmy na základe výslovného znenia zákona, akými sú napr. bolesť a sťaženie spoločenského uplatnenia podľa § 444 OZ. Právna teória prisudzuje zmysel škody (inej než materiálnej) aj iným ujmám nemajetkovej povahy, ktoré môžu vzniknúť z porušenia práva v dôsledku zásahu do inej než majetkovej sféry poškodeného, t. j. ujmám morálnym, citovým, za ktoré prináleží poškodenému peňažná náhrada, odškodnenie. S použitím výkladu pojmov „náhrada škody, škoda na zdraví“ v citovaných ustanoveniach zákona č. 381/2001 Z. z. s prihliadnutím k samotnému účelu povinného zmluvného poistenia zodpovednosti za škodu spôsobenú prevádzkou motorových vozidiel z hľadiska zodpovednosti za neoprávnený zásah do osobnosti fyzickej osoby vyvolaný prevádzkou motorových vozidiel sa vrámci náhrady škody, podľa ich názoru, má odškodňovať aj nemajetková ujma spôsobená pozostalým po obeti dopravnej nehody. Ustálená výška nemajetkovej ujmy nezodpovedá ujme, ktorú stratou živiteľa rodiny , manžela a otca troch maloletých detí utrpeli. Je potrebné zohľadniť extrémne špecifické okolnosti a priznať nemajetkovú ujmu vo vyššej sume. Prvostupňový súd mal preto dôslednejšie analyzovať všetky skutkové okolnosti. Záver prvostupňového súdu ohľadom ušlého zisku považujú za neprijateľný. Z § 4 ods. 2 zák. č. 381/2001 Z. z. je možné vyvodiť, že v prípade smrti účastníka dopravnej nehody zavinenej inou osobou vstupujú do jeho práva ako poškodeného, právni nástupcovia. Len títo môžu uplatniť práva uvedené v písmene a) až d) ust. § 4 ods. 2. Ako odvolací dôvod uviedli v ust. § 205 ods. 2 písm. d), f) O. s. p.. Odporca 1/ v písomnom vyjadrení k odvolaniu žiadal rozsudok okresného súdu potvrdiť ako vecne správny. Podľa jeho názoru prvostupňový súd správne posúdil skutkový stav a dospel k správnym zisteniam a správnemu právnemu posúdeniu veci. Ustálená výška nemajetkovej ujmy je primeraná vzhľadom na kritériá, ktoré je súd pri posudzovaní obdobných prípadoch povinný zohľadniť. Nenamietal oprávnenosť nároku navrhovateliek, avšak nimi požadovaná výška bola zjavne neprimeraná. Náhrada nemateriálnej škody v peniazoch nie je náhradou za život, ale slúži len na zmiernenie následkov vzniknutej škody. Pri rozhodovaní o výške nemajetkovej škody je súd povinný brať na zreteľ aj sociálne, ekonomické pomery odporcu 1/, nakoľko by bolo kontraproduktívnym zaviazanie na náhradu ujmy, ktorú by nemohol zaplatiť ani pri vynaložení náležitej starostlivosti. Bolo preukázané, že pochádza zo skromných pomerov, pracuje ako robotník, výška príjmu pred nehodou predstavovala 400,- eur, v súčasnosti je poberateľom invalidného dôchodku, mesačne uhrádza regresnú náhradu poisťovni. Pokiaľ ide o námietky ohľadom uplatnenia si ušlého zisku, poukázal na § 4 ods. 2 písm. d) a písm. g) , kedy sa na účely zákona rozumie poškodeným ten, kto utrpel prevádzkou motorového vozidla a má nárok na náhradu škody podľa tohto zákona. Súd správne aplikoval toto ustanovenie a vyslovil, že navrhovateľky nie sú v danej situácii v pozícii poškodených, pretože poškodeným by bol t. č. nebohý manžel a otec, pokiaľ by nestratil právnu subjektivitu podľa § 7 ods. 2 Občianskeho zákonníka. Taktiež výška ušlého zisku nezodpovedala skutočnému stavu. V písomnom vyjadrení k odvolaniu odporkyňa 2/ žiadala rozsudok okresného súdu potvrdiť ako vecne správny. Podľa jej názoru rozhodnutie vychádza zo správneho právneho posúdenia veci, vychádzajúc z rozhodnutí, na ktoré prvostupňový súd poukázal vo svojom rozhodnutí. Pokiaľ ide o náhradu trov právneho zastúpenia, sú toho názoru, že zák. č. 381/2001 Z. z. neukladá povinnosť poisťovateľa uhrádzať náklady právneho zastúpenia poškodenej v rámci trestného konania, preto sa s názorom prvostupňového súdu nestotožňujú, avšak rozhodnutie rešpektujú. Krajský súd, ako súd odvolací, vec preskúmal v rozsahu danom ustanovením § 212 ods. 1, 2 O. s. p. a bez nariadenia pojednávania podľa § 214 ods. 1, 2 O. s. p. rozsudok okresného súdu v napadnutej časti potvrdil ako vecne správny. Preskúmaním veci odvolací súd dospel k záveru, že rozhodnutie okresného súdu je preskúmateľné. Stručne a jasne dáva odpoveď na všetky ostatné otázky, svoje rozhodnutie súd založil na dostatočne zistenom skutkovom stave, ktorý mu ani v odvolaní nebol vytýkaný. Navrhovateľky tak namietali právne posúdenie veci predovšetkým pokiaľ ide o priznanú výšku plnenia, ako aj skutočnosť, že k plneniam mala byť zaviazaná aj odporkyňa 1/ spoločne a nerozdielne. Podľa ust. § 511 ods. 1 Občianskeho zákonníka platí, že ak právnym predpisom alebo rozhodnutím súdu je ustanovené alebo účastníkmi dohodnuté alebo, ak to vyplýva z povahy plnenia, že viac dlžníkov má tomu istému veriteľovi splniť dlho spoločne a nerozdielne, je veriteľ oprávnený požadovať plnenie od ktoréhokoľvek z nich. Ak dlh splní jeden dlžník, povinnosť ostatných zanikne. Citované ustanovenie upravuje tzv. pasívnu solidaritu, ktorá je vyjadrená termínom „spoločne a nerozdielne“. Je charakterizovaná viacerými subjektami na dlžníckej strane a ich povinnosťou splniť dlho tomu istému veriteľovi spoločne a nerozdielne. Jej funkcia spočíva vo väčšom zabezpečení pohľadávky veriteľa a uľahčení jej uplatnenia. V zmysle ods. 1 však treba zdôrazniť, že solidarita môže byť založená jednak právnym predpisom, pričom v takomto prípade pasívna solidarita je upravená výslovne a vyplýva zo znenia toho ktorého ustanovenia právne normy. Solidarita môže byť ďalej založená rozhodnutím súdu, dohodou účastníkov alebo povahou plnenia. Zo zák. č. 381/2001 Z. z. nevyplýva ani jeden zo spôsobov, ktorý by založil pasívnu solidaritu, pričom ani ust. § 15 nedáva pre tento záver dostatočný podklad. Ustanovenie 15 citovaného zákona, umožňuje uplatniť na súde nárok voči škodcovi na náhradu škody, ako aj voči poisťovni, pričom treba zdôrazniť, že ide o dva samostatné nároky poškodeného proti dvom subjektom, ale voči každému z nich z iného právneho dôvodu. Aj v tomto konaní odporcovia majú postavenie samostatných spoločníkov a jedným súdnym rozhodnutím môže byť každý z nich zaviazaný na plnenie celého dlhu veriteľom. Aj keď nová právna úprava od 01. 01. 2002 zaviedla všeobecný priamy nárok poškodeného na náhradu škody proti zodpovednostnému poisťovateľovi tak, ako to poznajú všetky obdobné právne úpravy v Európe, možnosť uplatniť nárok voči obidvom podľa § 15 neznamená, že ide o solidárnu zodpovednosť, pretože táto nevyplýva z právneho predpisu, ani z ďalších dôvodov upravených v § 511 ods. 1 Občianskeho zákonníka. Ust. § 15 zakladá len možnosť žalovať priamo poisťovňu, nielen škodcu. Odvolací súd prízvukuje, že vzhľadom na rozsah podaného odvolania sa zaoberal len výrokmi, ktoré boli napadnuté a z tohto dôvodu ostatné výroky zostali odvolaním nedotknuté. Odvolací súd sa stotožňuje so záverom prvostupňového súdu, že pokiaľ sa navrhovateľky domáhali nemajetkovej ujmy, neakceptuje názor navrhovateliek uvedený v odvolaní a tvrdený počas konania, pretože ho považuje sa extenzívny a preto neprijateľný. Prvostupňový súd poukázal na všeobecne akceptovanú judikatúru a rozhodnutia Ústavného súdu Českej republiky, ako aj rozhodnutia Najvyššieho súdu Slovenskej republiky, pričom odvolací súd poukazuje napríklad na záver vyslovené v rozhodnutí Najvyššieho súdu SR sp. zn. 4Cdo/168/2009 a 4Cdo/139/2011 aj ohľadom primeranosti priznanej výšky nemajetkovej ujmy. Zák. č. 381/2001 Z. z. v § 4 ods. 1 vymedzuje rozsah poistenia zodpovednosti, ktorým treba rozumieť zodpovednosť za škodu spôsobenú prevádzkou motorového vozidla uvedeného v poistnej zmluve. Okresný súd správne skúmal citované predpoklady a zistil, že ani z poistnej zmluvy, ani zo znenia zákona nevyplýva, že by pod pojem škoda bolo možné podriadiť aj nemajetkovú ujmu. § 4 ods. 2 explicitne vymenúva, aké právo poistenému z poistenia vyplýva vo vzťahu k poisťovateľovi, ktorý za neho hradí poškodenému preukázané nároky. Uplatnenie nároku v zmysle § 13 OZ logicky a systematicky nespadá pod úpravu náhrady škody a spadá pod právne prostriedky na ochranu práv na ochranu osobnosti. V tomto prípade právo na náhradu nemajetkovej ujmy v peniazoch predstavuje peňažnú satisfakciu , nie náhradu škody. Základným znakom je aj to, že predpokladaná ujma sa nedá nijako preukázať, a je vecou voľnej úvahy, ktorá sa neurčuje svojvoľne, ale súd prihliada na závažnosť vzniknutej ujmy, ako aj na okolnosti, za ktorých k porušeniu došlo. Účelom práva na peňažné zadosťučinenie je vyvážiť a zmierniť nemajetkovú ujmu peňažnou formou, čím sa síce približuje funkcii reparačnej, aká je aj pri náhrade škody, avšak vychádza z iných predpokladov a odvolací súd nepovažuje za správne úplne stotožniť nárok podľa § 13 OZs nárokom na náhradu škody vzhľadom na to, čo je vyššie uvedené. Odvolací súd sa preto nestotožňuje so závermi rozsudku Krajského súdu v Košiciach zo dňa 03. 03. 2010 č. k. 11Co/12/2009 - 370. Ani zo smernice Rady 72/166/EHS z 24. 04. 1972 o aproximácii právnych predpisov členských štátov týkajúcich sa poistenia zodpovednosti za škodu spôsobenú motorovými vozidlami nevyplýva, že by nárok v zmysle § 13 Občianskeho zákonníka bolo možné považovať za škodu, pretože aj citovaná smernica pracuje s pojmom zodpovednosť za škodu a nie s iným nárokom, ktorý je úplne založený na iných princípoch. Taktiež z čl. I ods. 1 smernice Rady 90/232/EHS zo dňa 14. 05. 1990 nevyplýva, že by poistenie uvedené v čl. III ods. 1 smernice Rady 72/146/EHS malo pokrývať nemajetkovú ujmu, pretože sa vzťahu na pokrytie zodpovednosti za ujmu na zdraví spôsobenú všetkým cestujúcim okrem vodiča vyplývajúce z prevádzky vozidla. Z čl. I ods. 2 smernice Rady 72/166/EHS sa pre účely tejto smernice považuje poškodený ten, kto je oprávnený na náhradu, avšak pokiaľ ide o akúkoľvek škodu spôsobenú motorovými vozidlami. Nárok na nemajetkovú ujmu nie je nárokom na náhradu škody a preto nemožno dospieť k záveru, že by bolo možné považovať výklad pojmu náhrada škody a škody na zdraví , ako ho prezentujú navrhovateľky za eurokonformný výklad. Na preklenutie rozdielnosti právnej terminológie v odvolaní navrhovateľky sa snažia stotožniť pojem škoda s pojmom ujma, čo odvolací súd nepovažuje za dovolené, pretože práve takýto extenzívny výklad umožňuje logický medzistupeň výkladu, ktorým obhajujú navrhovateľky svoj názor. Vzhľadom na vyššie uvedené závery potom aj rozhodnutie o trovách konania k priznanej sume je správne, keď v odvolaní nijakým spôsobom priznané trovy konania neboli namietané čo do metodiky výpočtu. Odvolací súd sa taktiež stotožňuje s posúdením nároku na ušlý zisk, ktorý prvostupňový súd vo svojom rozhodnutí odôvodnil. Ust. § 442 ods. 1 Občianskeho zákonníka upravuje spôsob a rozsah náhrady, ktorá vychádza z predpokladu, že sa uhrádza to, čo poškodenému ušlo, ušlý zisk. Zo znenia zákona teda vyplýva, že nejde o náhradu niečoho, čo by mohlo v minulosti nastať, keďže takýto bod, z ktorého by mohol súd vychádzať, nie je určitý. Zákon tak vychádza z predpokladu, že možno priznať daný nárok v prípade, ak je jednoznačne preukázané, že došlo ku škode, strate na majetku, nebyť škodnej udalosti. Znenie citovaného ustanovenia predpokladá, že oprávnenou osobou na uplatnenie daného nároku je poškodený, teda osoba, ktorému niečo „ušlo“. V danom prípade takouto osobou môže byť len manžel a otec navrhovateliek. Navrhovateľky totiž neboli v žiadnom zo vzťahov, z ktorých plynuli príjmy do rodiny, a preto nemajú žiaden priamy nárok na danú náhradu. Odvolací súd sa preto stotožňuje so závermi prvostupňového súdu v tomto smere. O trovách odvolacieho konania bolo rozhodnuté podľa § 224 ods. 1 O. s. p. a § 142 ods. 1 O. s. p. v spojení s § 151 O. s. p. keď v odvolacom konaní boli úspešní odporca 1/ a odporkyňa 2/, trovy odvolacieho konania nenavrhli nahradiť, preto im ich súd nepriznal. Rozhodnutie senátu bolo prijaté pomerom hlasov 3 : 0. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2013:6909208770.2 (dáta aktuálne k 13. 11. 2026). Záväzné je znenie zverejnené súdom.




